CELEX: 32011D0127
Language: lt
Date: 1298505600000
Title: 2011/127/ES: 2011 m. vasario 24 d. Komisijos sprendimas, kuriuo iš dalies keičiamas Sprendimas 2007/697/EB, suteikiantis Airijai jos prašomą leidžiančią nukrypti nuostatą pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių (pranešta dokumentu Nr. C(2011) 1032)

25.2.2011   
            
            
               LT
            
            
               Europos Sąjungos oficialusis leidinys
            
            
               L 51/19
            
         KOMISIJOS SPRENDIMAS
   2011 m. vasario 24 d.
   kuriuo iš dalies keičiamas Sprendimas 2007/697/EB, suteikiantis Airijai jos prašomą leidžiančią nukrypti nuostatą pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių
   (pranešta dokumentu Nr. C(2011) 1032)
   (Tekstas autentiškas tik anglų kalba)
   (2011/127/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1991 m. gruodžio 12 d. Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių (1), ypač į jos III priedo 2 dalies trečią pastraipą,
   kadangi:
   
               (1)
            
            
               Jei valstybė narė vienam hektarui numato per metus panaudoti kitokį mėšlo kiekį nei nurodyta Direktyvos 91/676/EEB III priedo 2 dalies antros pastraipos pirmame sakinyje ir tos pastraipos a punkte, tas mėšlo kiekis turi būti toks, kad netrukdytų siekti minėtos direktyvos 1 straipsnyje nustatytų tikslų ir būtų pagrįstas objektyviais kriterijais, tokiais kaip ilgas pasėlių vegetacinis laikotarpis ir didelį azoto kiekį įsisavinantys pasėliai.
            
         
               (2)
            
            
               Komisija priėmė Sprendimą 2007/697/EB, suteikiantį Airijai jos prašomą leidžiančią nukrypti nuostatą pagal Tarybos direktyvą 91/676/EEB dėl vandenų apsaugos nuo taršos nitratais iš žemės ūkio šaltinių (2), kuriuo leido Airijos ūkiuose, kurių bent 80 % sudaro ganyklos, naudoti tokį gyvulių mėšlo kiekį, su kuriuo į vieną hektarą per metus patektų 250 kg azoto.
            
         
               (3)
            
            
               Sprendimu 2007/697/EB suteikta leidžianti nukrypti nuostata Airijoje taikoma apytikriai 5 000 ūkių, o tai atitinka apytikriai 2,7 % visų ūkių, kuriuose auginami galvijai arba avys, 10 % visų ganomų gyvulių skaičiaus ir 4,2 % visos žemės ūkio paskirties žemės. Sprendimas 2007/697/EB nustoja galioti 2010 m. liepos 17 d.
            
         
               (4)
            
            
               2010 m. gegužės 12 d. Airija pateikė Komisijai prašymą pratęsti leidžiančios nukrypti nuostatos taikymo laikotarpį. Prašyme išdėstytos Direktyvos 91/676/EEB III priedo 2 dalies trečioje pastraipoje nurodytais objektyviais kriterijais pagrįstos aplinkybės.
            
         
               (5)
            
            
               Airija priėmė naują 2010 m. liepos mėn.–2013 m. gruodžio mėn. laikotarpio veiksmų programą, kurioje daugiausia numatytos veiksmų programos laikotarpiu iki 2010 m. birželio 30 d. priemonės ir kuri taikoma visoje Airijos teritorijoje.
            
         
               (6)
            
            
               Ketvirtoji Direktyvos 91/676/EEB įgyvendinimo Airijoje 2004–2007 m. laikotarpiu ataskaita rodo, kad vandens kokybė yra iš esmės stabili arba gerėja. Požeminio vandens duomenys rodo, kad 2 % vietų vidutinis nitratų kiekis viršija 50 mg/l, o 74 % vietų – nesiekia 25 mg/l. Paviršinio upių vandens duomenys rodo, kad 97 % stebimų vietų vidutinis nitratų kiekis nesiekia 25 mg/l, o vietų, kuriose vidutinis jų kiekis viršytų 50 mg/l, nenustatyta. Nustatyta, kad 93 % ežerų yra oligotrofiniai arba mezotrofiniai, o 7 % – eutrofiniai arba hipertrofiniai.
            
         
               (7)
            
            
               2004–2007 m. laikotarpiu gyvulių skaičius toliau mažėjo: galvijų – apytikriai 4 %, avių – 19 %, kiaulių – 4 % ir naminių paukščių – 7 % (3). Per metus su galvijų mėšlu sunaudojamo organinio azoto kiekis sumažėjo 5 %, o mineralinio azoto – 17 %. Bendras dirbamos žemės plotas sumažėjo 3 % – iki 4,28 mln. hektarų, o ganyklos vis dar sudaro daugiau negu 90 % žemės ūkio paskirties žemės.
            
         
               (8)
            
            
               Atsižvelgiant į mokslinę informaciją, nurodytą prašyme pratęsti leidžiančios nukrypti nuostatos taikymo laikotarpį, ir priemones, kurias taikyti Airija įsipareigojo 2010 m. liepos mėn.–2013 m. gruodžio mėn. veiksmų programoje, galima daryti išvadą, kad sąlygos, dėl kurių suteikiama Direktyvoje 91/676/EEB nurodyta leidžianti nukrypti nuostata, tokios kaip ilgas pasėlių vegetacinis laikotarpis ir didelį azoto kiekį įsisavinantys pasėliai, yra vis dar tenkinamos ir kad ta leidžianti nukrypti nuostata netrukdo siekti minėtoje direktyvoje nustatytų tikslų.
            
         
               (9)
            
            
               Siekiant užtikrinti, kad atitinkami ganykliniai ūkiai galėtų ir toliau naudotis leidžiančia nukrypti nuostata, tikslinga pratęsti Sprendimo 2007/697/EB taikymo laikotarpį iki 2013 m. gruodžio 31 d.
            
         
               (10)
            
            
               Tačiau, siekiant sumažinti administracinę naštą, Sprendime 2007/697/EB nustatyti ataskaitų teikimo Komisijai galutiniai terminai turėtų būti pakoreguoti – Airijai reikėtų nustatyti vieną galutinį terminą, iki kurio turėtų būti pateiktos visos ataskaitos.
            
         
               (11)
            
            
               Šiame sprendime numatytos priemonės atitinka Direktyvos 91/676/EEB 9 straipsniu įkurto Nitratų komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimas 2007/697/EB iš dalies keičiamas taip:
   
               1.
            
            
               1 straipsnis pakeičiamas taip:
               „1 straipsnis
               Šiame sprendime nurodytomis sąlygomis suteikiama 2006 m. spalio 18 d. laišku Airijos prašyta leidžianti nukrypti nuostata dėl didesnio gyvulių mėšlo kiekio nei nurodyta Direktyvos 91/676/EEB III priedo 2 skyriaus antros pastraipos pirmame sakinyje ir tos pastraipos a punkte ir patenkinamas 2010 m. gegužės 10 d. laišku pateiktas prašymas pratęsti jos taikymo laikotarpį.“
            
         
               2.
            
            
               8 straipsnio 1 dalies antra pastraipa pakeičiama taip:
               „Šie žemėlapiai pateikiami Komisijai kasmet iki birželio mėn.“
            
         
               3.
            
            
               11 straipsnis pakeičiamas taip:
               „11 straipsnis
               Taikymas
               Šis sprendimas taikomas atsižvelgiant į Airijos veiksmų programą, įgyvendinamą 2010 m. Europos Bendrijų Vandenų apsaugos gerosios žemės ūkio praktikos nuostatais (2010 m. statutinis dokumentas Nr. 610).
               Jis nustoja galioti 2013 m. gruodžio 31 d.“
            
         2 straipsnis
   Šis sprendimas skirtas Airijai.
   
      Priimta Briuselyje 2011 m. vasario 24 d.
      
         
            Komisijos vardu
         
         Janez POTOČNIK
         
            Komisijos narys
         
      
   
   
      (1)  OL L 375, 1991 12 31, p. 1.
   
      (2)  OL L 284, 2007 10 30, p. 27.
   
      (3)  Naminių paukščių duomenų ataskaitinis laikotarpis – 2003–2005 m.